Ники Кънчев
Николай Милчев Кънчев, по-известен като Ники Кънчев, е български журналист, радио и телевизионен водещ, шоумен.

Биография 
Кънчев е роден на 26 декември 1960 г. в Червен бряг. Завършва Телевизионна журналистика в Московския университет.
Кариерата му на журналист започва във вестник „Поглед“, като прави интервюта с руски спортисти. От създаването на Дарик радио през 1993 г. е водещ в него. Към 2022 г. предаването му „Ники Кънчев Шоу“ се излъчва всеки четвъртък.

Придобива популярност като водещ на познавателното шоу „Стани богат“, когато то върви в ефира на Нова телевизия между 2001 и 2014 г. През 2007 г. е водещ и на предаването „Един срещу всички“. Паралелно Кънчев води и шоуто „Биг Брадър“ (всички сезони на предаването в периода 2004 – 2018 г., без един – през 2008 г.). През 2009 г. води ТВ шоуто „Големият КЕШ“, през 2010 г. - „SMS за милиони“, а през 2011 г. – „Ники Кънчев под наем“. През 2012 отново води предаванията Vip Brother 2012 и Big Brother All stars.

През 2010 г. дава гласа си за анимационния уеб сериал „Българ“ в епизод, в който героят Унуфри участва в „Седни беден“ (Пародия на „Стани богат“).

През 2017 година Академията за мода го отличава с приза за най-стилни и успешни българи „БГ модна икона“. През 2019 г. Кънчев е част от детективите в предаването на Нова телевизия Маскираният певец.

От 2022 г. отново е на екран като води предаването „Голямото преследване“.

Личен живот 
На 7 ноември 2008 г. Ники Кънчев и дългогодишната му приятелка Даниела се сдобиват с две близначки. На 28 май 2009 г. едно от децата му умира поради здравословни причини.

Ники и Даниела кумуват на сватбата на спортния журналист Ники Александров и съпругата му Поля – главен редактор на сп. „Грация“. Години по-късно, през 2013 г. те стават и кръстници на двете им деца.

Източници 

Български телевизионни водещи
Български радиоводещи
Български журналисти
Възпитаници на Московския университет
Родени в Червен бряг